**Frumvarp til laga**

**um breyting á lögum um Schengen-upplýsingakerfið á Íslandi, nr. 16 14. apríl 2000, með síðari breytingum.**

1. gr.

Við 1. mgr. 5. gr. laganna bætist fjórir nýjir stafliðir j., k., l. og m. sem orðast svo:

j. ljósmyndir,

k. fingraför.

l. yfirvald sem færir inn skráninguna,

m. tenging við aðrar skráningar í upplýsingakerfinu í samræmi við 9. gr. a.

i. tölulið 1. mgr. 5. gr. laganna verði breytt þannig að hann orðist svo:

 i. tilvísun til ákvörðunarinnar sem varð tilefni skráningarinnar.

2. gr.

Við 5. gr. bætist ný mgr., 3. mgr. sem orðast svo:

 Í upplýsingakerfið má skrá viðbótargögn. Viðbótargögn eru vistuð í upplýsingakerfinu og tengjast skráningum í því. Gögnin skulu vera aðgengileg lögbærum yfirvöldum fyrirvaralaust þegar einstaklingur, sem gögn hafa verið skráð um í upplýsingakerfið, finnst í kjölfar leitar í kerfinu.

3. gr.

Við lögin bætist nýtt ákvæði 8. gr. a. svohljóðandi:

 Schengen-ríki getur tengt saman skráningar sem það færir inn í upplýsingakerfið. Með slíkri tengingu er komið á venslum milli tveggja eða fleiri skráninga.

 Myndun tengingar hefur ekki áhrif á þá tilteknu aðgerð sem mælt er fyrir um að gripið skuli til á grundvelli hverrar og einnar hinna tengdu skráninga eða varðveislutímabil hverrar tengdrar skráningar.

 Myndun tengingar hefur ekki áhrif á réttinn til aðgangs skv. lögum þessum. Yfirvöld, sem ekki hafa rétt til aðgangs að tilteknum flokkum skráninga, skulu ekki geta séð tengingu við skráningu sem þau hafa ekki aðgang að.

 Schengen-ríki skal aðeins tengja saman skráningar þegar þess er augljóslega þörf vegna starfseminnar.

4. gr.

Við 9. gr. a. bætist ný mgr. sem orðast svo:

 Heimilt er að tengja viðbótarupplýsingar við skráningar í upplýsingakerfið. Viðbótarupplýsingar eru ekki vistaðar í upplýsingakerfinu en tengjast skráningum í því og skipst verður á slíkum upplýsingum:

1. í því skyni að gera Schengen-ríkjum kleift að hafa samráð sín á milli eða upplýsa hvert annað þegar skráning er færð inn,
2. þegar skráning hefur borið árangur svo unnt sé að grípa til viðeigandi aðgerðar,
3. þegar ekki er unnt að grípa til þeirrar aðgerðar, sem mælt er fyrir um,
4. þegar um er að ræða gæði gagna í upplýsingakerfinu,
5. þegar um er að ræða samrýmanleika og forgang skráninga,
6. þegar um er að ræða rétt til aðgangs.

5. gr.

Í 6. lið 1. mgr. 10. gr. verði „lögum um eftirlit með útlendingum“ breytt í „útlendingalögum“.

6. gr.

Við 3. mgr. 18. gr. bætist við nýr málsliður sem orðast svo:

Telji Persónuvernd meðferð persónuupplýsinga í andstöðu við ákvæði laga þessara getur stofnunin farið fram á að skráningu upplýsinga verði hætt eða sæti skilyrðum. Ríkislögreglustjóra ber að bregðast við athugasemdum og tillögum Persónuverndar um úrbætur þegar í stað og eigi síðar en innan þriggja mánaða.

Við 18. gr. bætist ný mgr. sem orðast svo:

Ákvarðanir Ríkislögreglustjóra sem teknar eru á grundvelli 13.-15. gr. laga þessara skal bera undir úrskurð Persónuverndar.

7. gr.

Lög þessi öðlast þegar gildi.

**Athugasemdir við lagafrumvarp þetta.**

Með frumvarpi þessu, sem er samið í innanríkisráðuneytinu, er lagt til að gerðar verði nauðsynlegar breytingar á lögum um Schengen-upplýsingakerfið á Íslandi í samræmi við þrjár gerðir Evrópusambandsins; reglugerð (EC) nr. 1987/2006 og reglugerð (EC) nr. 1986/2006, báðar frá 2 frá 20. desember 2006 og báðar birtar í stjórnartíðindum EB 28. desember 2006 og ákvörðun ráðsins nr. 2007/533/JHA, frá 12. júní 2007, birt í stjórnartíðindum EB 7. ágúst 2007. Tvær gerðanna, ákvörðun ráðsins nr. 2007/533/JHA og reglugerð (EC) nr. 1986/2006

koma í stað 64. gr. Schengen-samningsins og ákvæða IV. bálks samningsins (92.-119. gr.). Sú þriðja, reglugerð (EC) nr. 1987/2006 kveður á um stofnsetningu, rekstur og notkun annarrar kynslóðar Schengen-upplýsingakerfisins (SIS II).

Breytingarnar á Schengen-samningnum sem framangreindar gerðir hafa í för eru tilkomnar vegna gangsetningar á nýrri kynslóð Schengen upplýsingakerfisins, nánar tiltekið SIS II. Breytingarnar með nýja kerfinu felast einkum í að fjölgað er tegundum upplýsinga sem hægt er að skrá inn í Schengen-upplýsingakerfið. Helsta nýjungin hvað það varðar er skráningu fingrafara og mynda af einstaklingum í kerfið auk skráningar evrópskrar handtökuskipunar í kerfið í þeim tilvikum sem slík handtökuskipun hefur verið gefin út af þar til bæru yfirvaldi Schengen ríkis. Þá verði innleidd nýjung sem felur í sér heimild til að tengja skráningar í kerfinu og með því komið á venslum milli tveggja eða fleiri skráninga í kerfið.

Með samningi Íslands og Noregs við ráð Evrópusambandsins sem undirritaður var í Brussel 18. maí 1999 gerðust Íslendingar aðilar að Schengen-samstarfinu sem miðar að því að fella niður landamæraeftirlit á innri landamærum Schengen-svæðisins. Schengen-upplýsingakerfið er hluti af Schengen-samningnum og er nauðsynlegt tæki til að tryggja almannaöryggi og allsherjarreglu þegar eftirlit er ekki lengur á innri landamærum. Upplýsingakerfið greinist annars vegar í staðbundinn hluta kerfisins sem starfræktur er í hverju þátttökuríkjanna og hins vegar miðlægan hluta þess.

 Í frumvarpinu eru lagðar til nokkrar breytingar á gildandi lögum um Schengen-upplýsingakerfið á Íslandi í því skyni að laga lögin að umræddum gerðum að því leyti sem þær varða staðbundna hluta kerfisins.

Með frumvarpi þessu eru einnig lagðar til nauðsynlegar breytingar á lögum um Schengen upplýsingakerfið, til að mæta athugasemdum sem Ísland hefur fengið við úttektir nefndar af vettvangi Schengen samstarfsins. Um er að ræða athugasemdir sem lúta að innleiðingu ákvæða Schengen samstarfsins í íslenska löggjöf.

*Athugasemdir við einstakar greinar frumvarpsins.*

Um 1. gr.
    Á 1. mgr. 5. gr. laganna, sem fjallar um upplýsingar sem skrá má um einstaklinga, eru lagðar til þær breytingar að við ákvæðið bætist fjórir nýjir stafliðir, þar á meðal stafliðir um skráningu lífkenna, nánar tiltekið ljósmynda og fingrafara. Eru þessar breytingar í samræmi við áskilnað 2. mgr. 1. gr. reglugerðar nr. 871/2004 og 3. mgr. 1. gr. ákvörðunar 2005/211.

Um 2. gr.

Í 2. gr. er nýung. Hún felst í nýrri 3. mgr. sem kveður á um skráningu viðbótargagna í Schengen-upplýsingakerfið II. Með breytingunni er gert ráð fyrir að skrá megi viðbótargögn í Schengen upplýsingakerfið II. Viðbótargögn eru gögn sem vistuð eru í Schengen upplýsingakerfinu II og tengjast skráningum í því. Viðbótargögnin eiga að vera aðgengileg lögbærum yfirvöldum fyrirvaralaust þegar einstaklingur, sem gögn hafa verið skráð um í Schengen-upplýsingakerfið, finnst í kjölfar leitar í kerfinu.

Um 3. gr.

Í 3. gr. er einnig nýjung, nánar tiltekið nýtt ákvæði 8. gr. a. sem kveður á um heimild til tengingar á milli tveggja eða fleiri skráninga. Í eldra Schengen upplýsingakerfinu var þetta ómögulegt en mikill akkur þykir að slíkar tengingar séu nú mögulegar. Þannig má t.d. tengja saman skráningu um eftirlýstan einstakling og stolna bifreið, ef fyrir liggur að umræddur einstaklingur stal bifreiðinni.

Um 4. gr.

Við 9. gr. a. bætist ný mgr. sem kveður á um viðbótarupplýsingar. Ólíkt viðbótargögnum eru viðbótarupplýsingar ekki skráðar í Schengen upplýsingakerfinu II. Nánar tiltekið með ákveðnum tegundum skráninga er hægt að skrá viðbótarupplýsingar, en með slíkum upplýsingum er átt við upplýsingar sem ekki eru vistaðar í Schengen upplýsingakerfinu II sjálfu, en tengjast skráningum í því og sem skipst verður á af lögbærum yfirvöldum í ákveðnum tilviki sem talin eru upp í a.-f. tölulið nýju mgr. Skipti á viðbótarupplýsingum skulu fara fram til samræmis við ákvæði SIRENE-handbókarinnar.

Um 5. gr.

Ákvæðið þarfnast ekki skýringar.

Um 6. gr.

Við 3. mgr. 18. gr. bætist við nýr málsliður er varða skyldu Ríkislögreglustjóra um að bregðast við athugasemdum og tillögum Persónuverndar þegar í stað og eigi síðar en innan þriggja mánaða. Málsliðurinn er tilkominn annars vegar vegna þess að reynslan hefur sýnt að skortur er á heimild fyrir Persónuvernd til að geta knúið fram nauðsynlegar úrbætur vegna þess sem betur má fara við starfrækslu Schengen-upplýsingakerfisins. Hins vegar hefur þótt skort á valdheimildir Persónuverndar til að taka bindandi ákvarðanir. Er þetta til þess gert að bæta eftirlit Persónuverndar með starfrækslu kerfisins og þannig starfræksluna sjálfa. Sambærilegar heimildir má m.a. finna í norskri löggjöf, n.t.t. 1. mgr. 23. gr. norskra laga um Schengen-upplýsingakerfið.

Við 18. gr. bætist ný málsgrein sem kveður á um að ákvarðanir Ríkislögreglustjóra, sem teknar eru í samræmi við 13.-15. gr. laganna, verið bornar undir úrskurð til Persónuverndar. Er með þessari breytingu verið að veita Persónuvernd það vald sem nauðsynlegt er til að stofnunin geti tekið bindandi ákvarðanir í þessum málum. Hingað til hafa ákvarðanir Ríkislögreglustjóra sætt kæru til Innanríkisráðuneytisins, skv. ákvæðum stjórnsýslulaga. Hefur það fyrirkomulag sætt gagnrýni enda ekki þótt fullnægjandi innleiðing af Íslands hálfu á reglum Schengen-samstarfsins.

Um 7. gr.

Miðað er við að lögin taki þegar gildi. Gildistökuákvæði gerðanna þriggja eru þegar liðin.

**Fylgiskjöl**

Reglugerð Evrópuþingsins og ráðsins (EB) nr. 1987/2006 frá 20. desember 2006 um stofnsetningu, rekstur og notkun annarrar kynslóðar Schengen-upplýsingakerfisins (SIS II), reglugerð Evrópuþingsins og ráðsins (EB) nr. 1986/2006 frá 20. desember 2006 um aðgang stofnana í aðildarríkjum, sem bera ábyrgð á útgáfu skráningaskírteina vélknúinna ökutækja, að annarri kynslóð Schengen-upplýsingakerfisins (SIS II) og ákvörðun ráðsins 2007/533/DIM frá 12. júní 2007 um stofnsetningu, rekstur og notkun annarrar kynslóðar Schengen-upplýsingakerfisins (SIS II).